text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 29 юли 2014 година
  за изменение на Решение за изпълнение 2014/88/ЕС за временно преустановяване на вноса от Бангладеш на хранителни продукти, съдържащи или състоящи се от листа от бетел („Piper betle“) по отношение на срока на неговото прилагане
  (нотифицирано под номер С(2014) 5327)
  (текст от значение за ЕИП)
  (2014/510/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка i) от него,
  като има предвид, че:
  (1)
  Решение за изпълнение № 2014/88/ЕС на Комисията (2) беше прието вследствие на голям брой уведомления, изпратени на системата за бързо предупреждение за храни и фуражи (RASFF), поради наличието на широк набор от щамове на салмонела, включително Salmonella typhimurium, открити в храни. Този щам е вторият най-често докладван серотип в случаи с хора и е установено, че той е широко разпространен в хранителни продукти, съдържащи или състоящи се от листа от бетел („Piper betle“, известни като „Paan leaf“ или „Betel quid“) от Бангладеш. От 2011 г. насам Обединеното кралство съобщи за няколко огнища на отравяния със салмонела от листа от бетел. Освен това е възможно действителният брой на случаите да е по-висок от съобщения на Съюза.
  (2)
  В съответствие с това Решение за изпълнение 2014/88/ЕС забранява вноса в Съюза на хранителни продукти, съдържащи или състоящи се от листа от бетел от Бангладеш, до 31 юли 2014 г.
  (3)
  През февруари 2014 г. Бангладеш представи актуална информация относно изпълнението на своя план за действие за отстраняване на недостатъците, установени по време на одита от страна на Хранителната и ветеринарна служба на Европейската комисия през 2013 г. Той посочи, че изпълнението все още е в ход и все още не е приключило.
  (4)
  Все още предстои да бъдат разгледани редица неуредени въпроси. По-специално експортната програма, предложена от отрасъла за износ на листа от бетел, все още не е приведена в действие. Въведената от Бангладеш през май 2013 г. забрана за износ на листа от бетел продължава да е в сила. Въпреки това тя не е напълно ефективна и от приемането ѝ насам чрез RASFF бяха получени сигнали за девет опита за внос на листа от бетел в Съюза. Следователно не може да се заключи, че предоставените от Бангладеш гаранции са достатъчни, за да разсеят сериозните рискове за здравето на хората. Поради това спешните мерки, установени с Решение за изпълнение 2014/88/ЕС, следва да останат в сила.
  (5)
  Срокът на прилагане на Решение за изпълнение 2014/88/ЕС следва да бъде удължен до 30 юни 2015 г.
  (6)
  Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩОТО РЕШЕНИЕ:
  Член 1
  Член 4 от Решение за изпълнение 2014/88/ЕС се заменя със следното:
  „Член 4
  Настоящото решение се прилага до 30 юни 2015 г.“
  Член 2
  Адресати на настоящото решение са държавите членки.
  Съставено в Брюксел на 29 юли 2014 година.